## Els centres de recuperació de fauna de la Generalitat atenen 9.466 exemplars de diverses espècies

*** El conseller de Medi Ambient ha participat en la solta de quasi un centenar de caderneres, confiscades del tràfic il·legal d’espècies, que han sigut ateses en el centre La Granja del Saler
* Martínez Mus destaca que “els animals viatjaven en molt males condicions, plens de brutícia i en molt poc espai físic”**

Els tres centres de recuperació de fauna dependents de la Generalitat van atendre 9.466 exemplars en 2024 i van procedir a l’alliberament d’un total de 4.205 en el mateix període.

Amb motiu del Dia Mundial del Medi Ambient, el conseller de Medi Ambient, Infraestructures i Territori, Vicente Martínez Mus, ha visitat el centre de La Granja, en el Saler, un dels tres operatius a on es duen a terme estos treballs. El de la Santa Faç a Alacant i el de Forn del Vidre a Castelló són els altres recintes habilitats.

El titular de Medi Ambient ha fet balanç dels treballs de la Generalitat i ha participat en la solta de prop d’un centenar de caderneres confiscades del tràfic il·legal d’espècies. Tal com ha destacat Martínez Mus, estos exemplars “estaven allotjats en tres gàbies que portava un particular i que pretenia embarcar-los en el ferri que va a Algèria”, i ha afegit que “els animals viatjaven en molt males condicions, plens de brutícia i en molt poc espai físic. Ara, una vegada atesos, pertoca retornar-los a la vida en llibertat”.

Davant de l’estat d’estrés que presentaven, el Servici de Vida Silvestre dependent de la Conselleria de Medi Ambient, Infraestructures i Territori s’ha fet càrrec d’estes aus, que han sigut ateses pels servicis veterinaris.

Cal recordar que el tràfic il·legal d’espècies es troba entre els principals negocis il·legals existents en el món i es calcula que mou anualment més de 10.000 milions de dòlars a l’any.

**Centres de recuperació de fauna**

Quant a atenció d’espècies, les dades globals del centre de recuperació de fauna de La Granja són de 4.685 exemplars ingressats, dels quals 2.117 animals ja han sigut alliberats. En el de Santa Faç són 3.897 atesos, dels quals 1.512 espècies s’han alliberat. I en el de Forn del Vidre, 884 exemplars van ser ingressats, dels quals 576 es van alliberar en el medi natural.

La ràtio per grups d’espècies en els animals que ingressen en estos centres sol ser del 77 % d’aus, un 16 % de rèptils i un 7 % de mamífers.

Fecha: 05/06/2025